stanford-oval/wikipedia huggingface dataset:
Viisi sivistynyttä heimoa

Viisi sivistynyttä heimoa.
Viisi sivistynyttä kansaa (engl. Five Civilized Tribes) on termi, jolla tarkoitettiin viittä Pohjois-Amerikan alkuperäiskansaa, joita valkoiset siirtolaiset pitivät suhteellisen sivistyneinä. Nämä kansat olivat cherokeet, chickasawit, choctawit, creekit ja seminolit. Nämä intiaanit olivat omaksuneet useita siirtolaisten tapoja ja käytäntöjä, ja olivat rauhallisissa väleissä näiden kanssa. Näillä kansoilla oli myös plantaaseja ja mustia orjia. Viisi sivistynyttä kansaa asuivat Yhdysvaltain kaakkoisosissa ennen pakkosiirtoja.
Nykyisin "viisi sivistynyttä kansaa" koetaan rasistisena käsitteenä, etenkin niiden intiaanikansojen keskuudessa, jotka eivät kuulu näihin viiteen kansaan. Heimojen "sivistyneisyys" viittaa siihen, että intiaaniheimojen taloudelliset suhteet valkoisiin amerikkalaisiin olivat kiinteät ja heimot olivat osittain assimiloituneet valtaväestöön angloamerikkalaisia normeja seuraamalla. "Sivistyksen" merkkejä olivat mm. englannin puhuminen, avioliitot valkoihoisten kanssa, järjestäytynyt hallinto, kristinuskon harjoittaminen, patrilineaalinen perimys ja orjien omistaminen.
Intiaanit siirrettiin monessa erässä 1800-luvulla muihin osiin maata, varsinkin nykyisen Oklahoman alueelle.
Yhdysvaltain sisällissodassa choctaw- ja chickasaw-intiaanit taistelivat etelävaltioiden puolella. Creekit, seminolit ja cherokeet taas olivat hajaantuneet kummankin sisällissodan osapuolen kannattajiin. Cherokee-kansan keskuudessa oli sisäisiä taisteluita eri puolten kannattajien välillä.
Yhdysvaltain hallitus lupasi, että uudella alueella intiaanit saisivat maata, jolle valkoisia ei muuttaisi. Siirtolaiset kuitenkin pettivät lupauksen, ja intiaanien maiden valtaus jatkui.
Tornionlaakson kirjasto

| Tornionlaakson kirjasto |
| --- | --- |
Sijainti:  Ylitornion kirjasto: Alkkulanraitti 31, 95600 Ylitornio Pellon kirjasto: Museotie 37, 95700 Pello
Koordinaatit:  66.3175°N, 23.6693°E
Tyyppi:  seutukirjasto
Perustettu:  2011
Johtaja:  Hanna Laitinen
Kotisivut
Tornionlaakson kirjasto on Ylitornion ja Pellon kuntien yhteinen seutukirjasto. Tornionlaakson kirjasto aloitti toimintansa 1. tammikuuta 2011. Kirjaston vastuullisena hallinnoijana toimii Ylitornion kunta.
Tornionlaakson kirjastoon kuuluvat Pellon ja Ylitornion toimipiste ja kirjastoauto Väylän kulkuri.
Tornionlaakson kirjasto kuuluu Lapin maakunnan kunnankirjastojen muodostamaan Lapin-kirjastokimppaan.
Erkki Jokinen (kirjailija)

| Erkki Jokinen |
| --- | --- |

Henkilötiedot
Syntynyt: 27. lokakuuta 1965 (ikä 59) Helsinki
Ammatti:  kirjailija, luontokuvaaja, pastori
Vanhemmat:  Rauno Jokinen ja Ritva Jokinen (s. Leppänen)
Puoliso:  Leena Jokinen (s. Virtanen)
Muut tiedot
Aktiivisena:  1990 -
Koulutus: teologian maisteri 1990, pastoraalitutkinto 1995, seurakuntatyön johtamistutkinto 2005
Merkittävät teokset: Vuoden kristillinen kirja -kilpailun finalistina teos Muukalainen vuonna 2011 sekä Ihmisen varjo: esseitä pahuudesta ja toivosta vuonna 2024
Tunnustukset:  Vuoden kristillinen kirja -palkinto teoksesta Idänkohtaus vuonna 2005
Erkki Antero Jokinen (s. 27. lokakuuta 1965 Helsinki) on suomalainen kirjailija, luontokuvaaja ja pastori. Hänen teoksensa Idänkohtaus voitti Vuoden kristillinen kirja -palkinnon vuonna 2005.
Kaverukset kuukkeli ja Erkki
Luontokuvaaja Erkki elementissään vaelluksella
Perhetaustat

Jokinen syntyi varastonhoitaja Rauno ja musiikinopettaja Ritva (s. Leppänen) Jokisen perheeseen.
Oman perheen alku oli vuonna 1988, jolloin Jokinen avioitui TM Leena Marjatta Virtasen kanssa. Jokisille syntyi neljä lasta..
Koulutus

Jokinen tuli ylioppilaaksi Kangasalan lukiosta. Helsingin yliopistossa hän suoritti  teologian maisterin tutkinnon 1990. Hänet vihittiin papiksi 1991. Pastoraalitutkinto oli vuorossa 1995. Seurakuntatyön johtamistutkinnon Jokinen suoritti 2004.
Työura

Oriveden seurakunnan ylimääräisenä apulaisena Jokinen oli 1990‒1995. Suomen Lähetysseuran lähettämänä hän toimi Inkerin kirkon koulutuskeskuksen vararehtorina 1996‒2000. Helsingin Mikaelin seurakunnassa hän oli venäjänkielisen työn pastorina 2000‒2009. Suomen Raamattuopistolla Jokinen toimi maahanmuuttajalinjan vastaavana opettajana ja opintopastorina 2009‒2014. Hämeenkyrön vs. kappalaisena hän oli 2015, Kankaanpään seurakuntapastorina 2016 sekä Hämeenkyrön seurakuntapastorina 2016‒2017, jonka jälkeen hän on toiminut vapaana (freelancer) kirjailijana, valokuvaajana ja luennoitsijana sekä tehnyt seurakuntatyötä.
Huomioita

Venäjällä ollessaan Jokinen asui perheineen Kelton kylässä 25 kilometrin päässä Pietarista ja työskenteli Inkerin kirkon koulutuskeskuksessa kouluttajana. Venäjän- ja englanninkielen taitoisena Suomeen palattuaan hän on toiminut  venäjänkielisen työn pastorina sekä  Raamattuopistolla Kauniaisissa maahanmuuttajatyössä opettajana ja pastorina. Jokinen harrastaa kirjallisuutta, musiikkia, luontokuvausta ja lastenlasten ihailua.
Useita rippikoululeirejä Jokinen on vetänyt venäläisille nuorille Isojärven kansallispuistossa Kuhmoisissa. Rippikoulun ohessa vetäjän tavoitteena oli lähentää nuorten suhdetta luontoon.
Marraskuussa 2017 Jokinen toteutti elämässään suuren muutoksen. Hän koki tarvitsevansa paljon tilaa ja aikaa ympärilleen. Hän siirtyi vapaaksi ammatinharjoittajaksi, freelanceriksi. Jokisten kodin pihapiirissä Hämeenkyrössä on vanha punainen mökki. Siellä hän päivittäin mietiskelee, rukoilee toisia muistaen, lukee Raamattua, laulaa hengellisiä lauluja, kirjoittaa, valmistelee tärkeimmäksi työkseen kokemiaan raamatunopetuksia esitysgrafiikkoineen. Diat heijastetaan luontokuvien kera seinälle tai esityskankaalle. Iltaisin freelancer-munkki muuntuu tavalliseksi perheen jäseneksi.
Jokinen vierailee eri puolilla seurakuntien ja järjestöjen kutsumissa tilaisuuksissa joitakin kertoja kuukaudessa Lappia ja Ruotsia myöten. Hän on vapaa laajojen alueiden pappi ja herkkä kuvauskohteiden havaitsija.
Teoksia

Jokisen esikoisteos Idänkohtaus, joka perustuu Jokisen ja hänen perheensä Venäjän-vuosien aikaisiin kokemuksiin, voitti Vuoden kristillinen kirja -palkinnon vuonna 2005.
Näkymätön kaupunki liikkuu keskellämme, tutkailee kymmenien tarinoiden kautta venäläisyyttä ja venäjänkielisyytä Suomessa.
Muukalainen oli niin ikään Vuoden kristillinen kirja -kilpailun finalisti vuonna 2011. "Kristillisen uskon myötä Kristus rakentaa siltaa muukalaisesta meikäläiseksi."
Ensimmäisen valokuvakirjansa Näkemisen portilla Jokinen tiivistää  lauseeseen: "Mistä ei voi puhua, se on kuvattava."
Suojassa Löydänkö suojan, joka kestää ihmisen koko elämän? Voisinko itse kasvaa suojaksi toiselle, vaikka vain pieneksi matkaa? Jokinen käyttää tekstin lisäksi kuvaamiaan luontokuvia.
Varjojen laulu: Jobin sanoma toivosta, on sanoja ja kuvia elämän satuttamille, siis kaikille ihmisille.
Kauneuden kutsu: Kauneutta ei voi vangita kuviin eikä sanoihin. Sanat ja kuvat voivat kuitenkin viitata polkua lähteelle, jossa sanat loppuvat.
Vuoden kristillinen kirja -kilpailun finalistina vuonna 2024 oli Ihmisen varjo: esseitä pahuudesta ja toivosta. Teoksen sanomasta Jokinen toteaa "Toivon tähden on välttämätöntä katsoa pahuutta suoraan kasvoihin”.
Idänkohtaus: 44 etydikuvaa Venäjän kohtaamisesta.  Helsinki:  Suomen Lähetysseura, 2005.  ISBN 951-624-329-0
Näkymätön kaupunki.  Helsinki:  Suomen Lähetysseura, 2006.  ISBN 951-624-340-1
Muukalainen.  Helsinki: Perussanoma, 2011.  ISBN 978-951-888-549-1
Näkemisen portilla: vuosi katselemisen askelissa.  Helsinki: Kirjapaja, 2014.  ISBN 978-952-288-115-1
Suojassa.  Helsinki: Perussanoma, 2015.  ISBN 978-951-888-741-9
Varjojen laulu: Jobin sanoma toivosta.  Helsinki: Perussanoma, 2016.  ISBN 978-951-888-750-1
Kauneuden kutsu.  Helsinki: Perussanoma, 2017.  ISBN 978-951-888-797-6
Ihmisen varjo: esseitä pahuudesta ja toivosta.  Helsinki: Suomen Lähetysseura, 2024.  ISBN 978-951-624-498-6
Videoita

Genesis - viisauden alku. Osa 1 (58:06), Osa 2 (1:07:17), Osa 3 (1:13:02), Osa 4 (1:01:31) sekä Osa 5 (54:07). Tampereen Raamattukoulu, 2021-2022
Room. 9 -11: Paavali ja juutalaisuuden salaisuus. Osa 1 (57:27), Osa 2 (57:02) sekä  Osa 3 (1:32:43). Tampereen Raamattukoulu, 2022
Laulujen laulu. Osa 1 (1:07:04), Osa 2, alussa gideon työn -esittely (1:16:18) sekä Osa 3 (58:14). Tampereen Raamattukoulu, 2022
Vuorisaarna. Osa 1 (59:36), Osa 2 (1:04:56) sekä Osa 3 (57:30). Tampereen Raamattukoulu, 2023
Ilmestyskirja. Luvut 1-5 (1:08:18), Luvut 6-14 (1:15:41), Luvut 15-19 (59:30), Luvut 19-20 (51:07) sekä Luvut 21-22 (55:08). Tampereen Raamattukoulu, 2023-2024
Raamatun Jaakob-kertomukset. Osa 1/6 (56:29), Osa 2/6 (1:02:26), Osa 3/6, (1:13:37), Osa 4/6, (57:29), Osa 5/6, (47:48) sekä Osa 6/6, (49:03). Tampereen Raamattukoulu, 2024-2025
Miten kestämme maailman pahuutta?. (1:38:13) Video Ihmisen varjo -kirjan pahuuden ja toivon teemasta. Lahden Kohtaamispaikka, 2024
Aiheesta muualla

Vuoden kristillinen kirja (Arkistoitu – Internet Archive)
Siunauksen alla, Jaakob-kertomukset
Erkki Jokisen havainnollista raamattuopetusta.
Kunkin dian pohjankuvana Jokisen taiteellinen luontokuva.
Luontokuva vaihtuu ja tekstit täydentyvät eri dioissa
Kuusniemi

Kuusniemi tarkoittaa muun muassa:
Kuusniemi, kuvitteellinen paikannimi Maalaiskomedia -televisiosarjoissa
Kuusniemi-romaanisarja, Heikki Luoman kolmiosainen romaanisarja
Sukunimi

Heikki Kuusniemi (1869–1946), kanttoriurkuri, laulaja, säveltäjä, musiikkipedagogi ja kuoronjohtaja
Matleena Kuusniemi (s. 1973), teatteri-, elokuva- ja ääninäyttelijä
Pekka Kuusniemi (s. 1968), yritysjohtaja
Kimmo Kuusniemi,  kitaristi ja dokumenttiohjaaja
Katri Kuusniemi, jäätanssin suomenmestari
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Kuusniemi”, voi hakea sivunnimihaulla, laajalla sivunnimihaulla tai tekstihaulla.
Kenttämuonitus

Kenttäruokaa Suomen puolustusvoimissa vuonna 2020
Kenttämuonitus on joukkojen kenttäolosuhteissa tapahtuvaa elintarvikehuoltoa. Sen tarkoituksena on pitää huollettavat joukot toimintakykyisenä tarjoamalla niille kyllin riittävän energiamäärän sisältävä muona-annos. Suomen puolustusvoimissa kenttämuonitus kuuluu huoltopalvelun toimialaan, joka sisältää muonituksen lisäksi myös juomaveden hankinnan sekä hygieniaan, vaatetusmateriaaliin, kaatuneiden evakuointiin ja talouden kirjanpitoon liittyviä toimia.
Kenttämuonitus toteutetaan maavoimissa yleisimmin yksikköön sijoitetulla kenttäkeittimellä, jossa valmistetaan lämpimät ateriat perusraaka-aineista. Nykyaikana on siirrytty lisääntyvästi valmisruokateollisuuden puolivalmisteisiin, minkä ansiosta ruoan valmistukseen kuluva aika lyhenee huomattavasti. Joissain tilanteissa keitinmuonitus ei ole mahdollista, jolloin ruoan valmistus hoidetaan taistelijakohtaisesti käyttämällä taistelumuonapakkausten sisältöä.
Kenttämuonituksella ja sen puutteilla on vaikutusta joukon taistelutahtoon. Äärimmäisissä sääolosuhteissa ravinnon merkitys korostuu, esimerkiksi 40 asteen pakkasessa elimistön energiankulutus voi kaksinkertaistua johtuen paksusta vaatetuksesta, hengityksen kiihtymisestä ja hengitysilman mukana haihtuvasta lämmöstä. Ohjeiden mukaan hiilihydraattipitoinen ruoka auttaa lihastyötä sisältävässä palveluksessa päivän aikana, ja valkuais- ja rasvapitoinen lämpöä tuottava ravinto on hyvä nauttia lihasrasituksen ollessa vähäinen. Ruoan jakeluakin on käytetty purkamaan taistelutilanteen aiheuttamaa stressiä tai orastavaa pakokauhua.
Mayakansat

| Mayat |
| --- | --- |
 Mayojen lippu

Väkiluku:  noin 6 miljoonaa
Asuinalueet:   Meksiko  Guatemala  Belize  Honduras
Kielet:  mayakielet, espanja
Uskonnot:  katolisuus, muita
Mayat tai mayakansat ovat moninainen ryhmä eteläisen Meksikon ja pohjoisen Keski-Amerikan alueella eläviä Amerikan alkuperäiskansoja. Termillä Maya viitataan tähän ryhmään, jolla on yhteistä kulttuurista sekä kielellistä perintöä. Ryhmä koostuu siis kuitenkin erillisistä kansoista, joilla on omat kulttuuriset piirteensä, perinteensä sekä identiteettinsä. Esimerkiksi Guatemalassa, jonka asukkaista suurimmalla osalla on mayajuuria, tavataan 21 eri mayaryhmää.
Mayakansoihin kuuluvia lasketaan olevan noin kuusi miljoonaa.lähde? Toiset ovat suhteellisen integroituneita asuttamiensa valtioiden valtakulttuureihin, toisilla elämäntapa on perinteisempi ja äidinkielenä usein silloin jokin mayakielistä.
Mayojen asuinalueita ovat Meksikon Yucatánin, Campechen, Quintana Roon, Tabascon ja Chiapasin osavaltiot, Belizen ja Guatemalan valtiot sekä Hondurasin ja El Salvadorin läntiset osat. lähde?
RN Ostro (1901)

| RN Ostro |
| --- | --- |


Aluksen vaiheet
Rakentaja:  F. Schichau, Elbing
Kölinlasku:  23. maaliskuuta 1900
Laskettu vesille:  9. helmikuuta 1901
Palveluskäyttöön:  8. joulukuuta 1901
Loppuvaihe:  romutettu 30. syyskuuta 1920
Tekniset tiedot
Uppouma:  315 t
Pituus:  62,05 m (kokonaispituus)
Leveys:  6,50 m
Syväys:  2,60 m
Koneteho:  5 230 - 5 998 ihp
Nopeus:  31+ solmua (koeajot)
Miehistöä:  53-61
Aseistus
Aseistus:  1 × 76 mm/40 tykki 5 × 57 mm/43 tykkiä 2 × 356 mm torpedoputkea
RN Ostro (ital. Regia Nave Ostro) oli Italian kuninkaallisen laivaston Lampo-luokan hävittäjä ensimmäisessä maailmansodassa.
Valmistus

Alus tilattiin Saksasta Elbingistä F. Shichaulta, missä köli laskettiin 23. maaliskuuta 1900. Alus laskettiin vesille 9. helmikuuta 1901 ja liitettiin laivastoon vielä saman vuoden lopulla 8. joulukuuta.
Palvelus

Alus romutettiin 30. syyskuuta 1920.
HMAS Barcoo

| HMAS Barcoo |
| --- | --- |


Aluksen vaiheet
Rakentaja:  Cockatoo Docks and Engineering Company, Sydney
Kölinlasku:  21. lokakuuta 1942
Laskettu vesille:  25. elokuuta 1943
Palveluskäyttöön:  17. tammikuuta 1944
Poistui palveluskäytöstä:  21. helmikuuta 1964
Loppuvaihe:  myyty romutettavaksi 15. helmikuuta 1972
Tekniset tiedot
Uppouma:  1 340 t (standardi) 1 923 t (kuormattu)
Pituus:  91,85 m (kokonaispituus)
Leveys:  11,18 m
Syväys:  3,66 m
Koneteho:  5 500 ihp (4,1 MW)
Nopeus:  20 solmua
Miehistöä:  140
Aseistus
Aseistus:  2 × QF 4"/L40 Mk XIX -tykkiä yksiputkisina CP Mk XXIII -asennuksina 2 × Bofors 40 mm 6 × Oerlikon 20 mm 1 × Hedgehog-sukellusveneentorjuntaheitin 2 × Squid-kolmiputkinen sukellusveneentorjuntaheitin 150 syvyyspommia
HMS Barcoo (viirinumerot K375, F375 ja A245) oli Australian kuninkaallisen laivaston vuonna 1943 palvelukseenotettu River-luokan fregatti toisen maailmansodan lopulla.
Valmistus

Alus tilattiin 16. elokuuta 1941 Cockatoo Docks and Engineering Companyltä Sydneystä, missä köli laskettiin 21. lokakuuta 1942. Alus laskettiin vesille 26. elokuuta 1943 kumminaan ulkomaankauppa- ja tulliministeri Keanen puoliso, ja otettiin palvelukseen 17. tammikuuta 1944 ensimmäisenä päällikkönään komentajakapteeni Alan J. Travis.
Riksun Roll

Riksun Roll on vuodesta 2006 alkaen Riihimäellä järjestetty rockfestivaali.
Tavoitteet ja tausta

Esimerkkinä yhteisöllisyyden tukemisesta on Riksun Rollin yhteydessä järjestetty bändi-kilpailu, ns. Bändi-zkaba. Bändi-zkaban perusteella festivaaliin on päässyt osallistumaan lupaavia nousevia bändejä hiukan suurempien kotimaisten nimien rinnalle. Kisaan osallistuneista bändeistä on vuosien saatossa ponnistanut jo useita levysopimuksen saaneita artisteja.
Riksun Roll järjestettiin ensimmäisen kerran vuonna 2006. Festivaali järjestetään yhteistyössä Riihimäen kaupungin kanssa. Lukuisat paikalliset yritykset ovat olleet mukana tukemassa hanketta erilaisin yhteistyösopimuksin.
Organisaatio

Riksun Rollin järjestää aatteellinen rekisteröity yhdistys Musiikinedistäjät ry. Riksun Rollin järjestämisen lisäksi Musiikinedistäjät keskittyy nimensä mukaisesti musiikin edistämiseen eri tavoin, muun muassa myöntämällä stipendejä ansiokkaasta panostuksesta musiikin edistämiseksi.
Riksun Roll 2010

Riksun Roll 2010 järjestettiin 11. syyskuuta 2010. Festivaaleilla esiintyivät Rinneradio, Embassy of Silence, Maarit ja Sami Hurmerinta, Vergil, Prisonic Soul ja Late Night Showband featuring Tommi Pyhähuhta.
Riksun Roll 2009

Riksun Roll 2009 järjestetään pe 2. - la 3. tammikuuta. Festivaalien päätapahtumapäivänä, lauantaina 3.1. esiintyvät Negative, Waltari, Waurio ja Rujo. Perjantaina festivaaleilla esiintyy Heikki Salo sekä paikalla järjestetään myös runokaraoke. Tapahtumapaikkana toimii hotelli Linnean tilat Riihimäen keskustassa.
Riksun Roll 2009 kompensoi järjestämisestään syntyneet kasvihuonekaasupäästöt vuoden 2008 tapaan.
Riksun Roll 2008

Riksun Roll 2008 järjestettiin 5.1.2008. Festivaaleilla esiintyivät Hanoi Rocks, Widescreen Mode, Essentia, The Scars of Skye ja Murdershock.
Riksun Roll 2008 oli tiettävästi myös ensimmäinen suomalainen tapahtuma, joka kompensoi järjestämisestään syntyneet kasvihuonekaasupäästöt.
Riksun Roll 2007

Riksun Roll 2007 järjestettiin 6.1.2007. Iltatapahtuman pääesiintyjät olivat Kalle Ahola, Jarkko Martikainen ja Siiri Nordin, , eBurns, Jamrod, Kim Curly Band, Raaka-aine, Royal Truck, So. ja Saattue.
Riksun Rollissa 2007 järjestettiin myös kokoperheen ilmaistapahtuma päiväsaikaan, joka keräsi runsaasti yleisöä alle polvenkorkuisista aikuisiin. Lavalla esiintyivät show-kuoro Aventur ja lapsille heviä soittava Moottörin Jyrinä, joka on sanoittanut vanhemmille tutut klassikkorockkappaleet lapsille.
Riksun Roll 2007 -festivaaleilla tulokkaina olleista bändeistä Saattue on saanut sittemmin ensilevytyssopimuksen suomalaisen Spinefarmin kanssa.
Riksun Roll 2006

Riksun Roll 2006 järjestettiin 7.1.2006. Esiintyjinä olivat Remu & Hurriganes, Sister Flo, Duo Bat & Mat, Kiana, Pseudo Calm, Sweaty Squeeze, Toy, Ultramayhem ja Widescreen Mode. Vuoden 2006 Riksun Roll -festarit myytiin loppuun jo alkuillasta. Paikalla oli yli viisisataa musiikin ystävää.
Riksun Roll 2006 -festivaaleilla tulokkaina olleista bändeistä Ultramayhem  ja Widescreen Mode  ovat myöhemmin saaneet ensilevysopimukset.
Aiheesta muualla

Riksun Roll sivusto (Arkistoitu – Internet Archive)
Riksun Roll
Jevgeni Prigožin

| Jevgeni Prigožin |
| --- | --- |
 Jevgeni Prigožin kesäkuussa 2023.
Henkilötiedot
Syntynyt: 1. kesäkuuta 1961 Leningrad, Neuvostoliitto
Kuollut: 23. elokuuta 2023 (62 vuotta) Kuženkino, Tverin alue, Venäjä
Kansalaisuus:  venäläinen
Ammatti:  liikemies, palkka-armeijan komentaja
Titteli:  Putinin kokki
Puoliso:  Ljubov Prigožina
Lapset:  3
Jevgeni Viktorovitš Prigožin (ven. Евге́ний Ви́кторович Приго́жин; 1. kesäkuuta 1961 Leningrad, Neuvostoliitto – 23. elokuuta 2023 Kuženkino, Tverin alue, Venäjä) oli venäläinen suurliikemies ja oligarkki, joka tunnetaan siteistään Venäjän presidentti Vladimir Putiniin. Prigožinia kutsuttiin usein ”Putinin kokiksi”, koska hänen ravintoloissaan ja pitopalveluyrityksissään on järjestetty illallisia, joihin Putin on osallistunut ulkomaisten arvovieraiden kanssa.
Prigožin oli venäläisen yksityisen palkka-armeijan Ryhmä Wagnerin perustaja ja johtaja. Wagner on osallistunut lukuisiin Venäjän sotilasoperaatioihin 2010- ja 2020-luvuilla. Ukrainan sodan aikana Prigožin esitti yhä enemmän kritiikkiä Venäjän puolustusministeriötä kohtaan ja hän johti 23.–24. kesäkuuta 2023 Wagner-ryhmän kapinaa, jonka tavoitteena oli Venäjän sotilasjohdon syrjäyttäminen.
Prigožin oli matkustajana maahan syöksyneessä yksityislentokoneessa 23. elokuuta 2023. Kaikkien koneessa olleiden kerrotaan saaneen surmansa. Vahvistamattomat venäläiset mediaraportit väittivät myös Dmitri Utkinin olleen turmakoneessa. Väitteen mukaan Prigožin ja hänen seurassaan olleet henkilöt olivat ennen onnettomuutta osallistuneet tapaamiseen Venäjän puolustusministeriön viranomaisten kanssa.
Tausta ja yksityiselämä

Prigožin syntyi Leningradissa vuonna 1961. Hänen isänsä ja isäpuolensa olivat venäjänjuutalaisia. Prigožin valmistui vuonna 1977 urheilupainotteisesta sisäoppilaitoksesta, mutta hän ei menestynyt hiihtourheilijana. Vuonna 1981 Prigožin tuomittiin vankeuteen 12 vuodeksi muun muassa ryöstöstä ja alaikäisen ottamisesta mukaan juopotteluun ja rikolliseen toimintaan. Vapauduttuaan vuonna 1990 hän aloitti pikaruokabisneksen, josta kasvoi ravintola- ja pitopalvelu-imperiumi. Vuoteen 2012 mennessä tämä yritys, Concord Catering, muonitti jo yli 90 % Venäjän armeijasta.
Prigožin oli naimisissa liikenaisen, Ljubov Prigožinan, kanssa, jolla on myös yhteyksiä miehensä Concord-yhtiöön. Parilla on yhteensä kolme lasta (s. 1992, 1996 tai 1998 ja 2005). Kaikille heille on asetettu pakotteita johtuen heidän suhteistaan Prigožiniin.
Venäjän hallituksen palveluksessa

Bellingcat, The Insider ja Der Spiegel ovat selvittäneet, että Jevgeni Prigožinin toiminta oli tiiviisti sidoksissa Venäjän puolustusministeriöön ja sen tiedusteluun, GRU:hun. Prigožinin laaja yritysverkosto oli riippuvainen Venäjän hallituksesta ja näytti olevan hallituksen ulkomaisten operaatioiden suojaverho ja kehämäisten liiketoimien rahanpesukanava.
Vuonna 2019 Novaja Gazeta kertoi tutkimuksesta, jonka mukaan liikemies Prigožiniin liittyvät noin 40 yritystä ovat allekirjoittaneet vuodesta 2011 lähtien ainakin 5 393 sopimusta hallituksen kanssa 209,23 miljardin ruplan arvosta. Todellinen summa on ilmeisesti suurempi, sillä vuonna 2017 pääministeri Dmitri Medvedev määräsi monet hankinnat salaisiksi. Yritysverkosto luo harhakuvan tarjouskilpailusta, ja voittaja on joku "Kremlin kokin" yritys.
Wagner-ryhmä ja muut hankkeet

Prigožin perusti Ryhmä Wagnerin vuonna 2014 ja oli sen rahoittaja. Tämä yksityisarmeijaksi luonnehdittu yritys on osallistunut Venäjän sotaoperaatioihin esimerkiksi Syyriassa (Syyrian sisällissota), Sudanissa (Sudanin toinen sisällissota), Libyassa, Keski-Afrikan tasavallassa sekä Ukrainassa Krimin miehityksen ja Itä-Ukrainan sodan puitteissa.
Wagner-ryhmä ja muut hankkeet > Venäjän vuoden 2022 hyökkäyksen jälkeen

Vuonna 2022 wagnerilaisia värvättiin Ukrainan sodassa paljon myös vankiloista, mikä laski ryhmän tasoa. Wagner menestyi Ukrainassa kuitenkin paikoin paremmin kuin vakinainen armeija, mikä lisäsi Prigožinin arvostusta. Prigožinin ja puolustusministeriön suhteiden huonontuessa häntä kiellettiin värväämästä lisää vankeja vuoden 2023 alussa.
Tammikuussa 2023 Prigožinin kertoessa wagnerilaisten voitosta Soledarissa Venäjän armeijassa vaihdettiin Ukrainan sodan johtaja: Sergei Surovikin korvattiin Valeri Gerasimovilla, jota Prigožin on arvostellut epäpäteväksi. Sodan juututtua laajasti asemasodaksi heräsi arveluita, että pragmaatikot vahvistaisivat asemiaan haukkoja vastaan Venäjällä vuosina 2023–2024. Prigožin on ollut haukkojen puolella.
Huhtikuussa 2023 Prigožin ehdotti kaksintaistelua Suomen armeijan ja Wagner-joukkojen välille, jotta Suomen armeijan taistelukyky voitaisiin arvioida: ”Jos olette valmiit tekemään kyseisen ehdotuksen Suomen johdolle, tehkää se seuraavalla tavalla: me valitsemme paikan, te lähetätte sinne 500 hyvin varusteltua suomalaista sotilasta. Sen jälkeen tulen sinne 500 Wagner-sotilaan kanssa ja taistelemme kuolemaan asti, kunnes jompikumpi osapuoli voittaa. Tapamme toisiamme ja otamme mittaa siitä, kumpi osapuoli on vahvempi.”